paragraph_text: Poslije završetka rata pomogao je bratu Alainu i rođaku Guyu (1909. – 2007.) podignuti obiteljsku banku de Rothschild Frères na noge i proširiti djelatnosti, osobito na Sjevernu željezničku kompaniju. Godine 1956. Élie je postao predsjednik obiteljske firme PLM, tvrtkom koja se bavila izgradnjom i promocijom hotela, motela i restorana. Tvrtka je izgradila lanac hotela u Francuskoj i Švicarskoj, a prvi hotel u Parizu otvorila je 1972. godine. Još 1946. preuzeo je u vlasništvo vinogradarsko imanje Château Lafite-Rothschild, kojim je upravljao zajedno s bratom Alainom, rođakom Guyom i njihovim britanskim rođakom Jamesom de Rothschildom (1878. – 1957.). Godine 1974. Élie je predao upravu Château Lafite-Rothschilda svome nećaku Éricu, Alainovom sinu. Poslije umirovljenja, Élie je ostao aktivan u svojoj lovačkoj kući u austrijskim Alpama.